
Text rozhodnutia
Súd: Krajský súd Banská Bystrica Spisová značka: 17CoE/1/2016 Identifikačné číslo súdneho spisu: 6207201174 Dátum vydania rozhodnutia: 18. 04. 2016 Meno a priezvisko sudcu, VSÚ: JUDr. Zita Nagypálová ECLI: ECLI:SK:KSBB:2016:6207201174.1 Uznesenie Krajský súd v Banskej Bystrici, ako súd odvolací, v exekučnej veci oprávneného Allianz - Slovenská poisťovňa, a. s., so sídlom Dostojevského rad 4, 815 74 Bratislava, IČO: 00 151 700, proti povinnému D. M. K. PLUS, s. r. o., so sídlom Banícka 43, 990 01 Veľký Krtíš, ktorý zanikol 13. 11. 2013, pre vymoženie pohľadávky oprávneného vo výške 412,33 Eur o odvolaní súdnej exekútorky JUDr. Margity Rojčekovej, Exekútorský úrad Žilina, Andreja Kmeťa 11, 010 01 Žilina proti uzneseniu Okresného súdu Veľký Krtíš č. k. 5Er/391/2007-47 z 30. septembra 2015, takto r o z h o d o l : Odvolanie súdnej exekútorky JUDr. Margity Rojčekovej odmieta. o d ô v o d n e n i e : Okresný súd napadnutým uznesením rozhodol, že súdnej exekútorke JUDr. Margite Rojčekovej, Exekútorský úrad Čadca, so sídlom Moyzesova 1441, Čadca, náhradníčke súdnej exekútorky JUDr. Veroniky Kučavíkovej náhradu trov exekúcie v konaní vedenom na Okresnom súde Veľký Krtíš pod sp. zn. 5Er/391/2007 nepriznáva z dôvodu, že exekúcia bola zastavená z dôvodu, že majetok povinného nestačí ani na úhradu trov exekúcie. V takomto prípade síce podľa § 203 ods. 2 zákona č. 233/1995 Z. z. o súdnych exekútoroch a exekučnej činnosti (Exekučný poriadok) znáša trovy exekúcie oprávnený, ale keďže k zastaveniu exekúcie nedošlo zavinením oprávneného, povinnosť nahradiť trovy exekúcie súdnej exekútorke oprávnenému nevznikla. Proti uzneseniu okresného súdu podala odvolanie súdna exekútorka JUDr. Margita Rojčeková, ktorá nesúhlasila s názorom okresného súdu, že v prípade zastavenia exekúcie pre nemajetnosť povinného by mal znášať súdny exekútor trovy exekúcie vykonávanej na návrh oprávneného, keď súdny exekútor nemá právo odmietnuť prijatie návrhu na vykonanie exekúcie a v každej exekúcii musí súdny exekútor vykonávať úkony. Navrhla zrušiť uznesenie okresného súdu a vec vrátiť okresnému súdu na ďalšie konanie. Podľa § 218 ods. 1 písm. c) Občianskeho súdneho poriadku odvolací súd odmietne odvolanie, ktoré smeruje proti rozhodnutiu, proti ktorému nie je odvolanie prípustné. Prípustnosť odvolania v exekučnom konaní upravuje § 202 ods. 2 Občianskeho súdneho poriadku tak, že odvolanie nie je prípustné proti uzneseniu vydanom v exekučnom konaní podľa osobitného zákona (Exekučného poriadku), ak tento osobitný zákon neustanovuje inak. Okresný súd vyhlásil exekúciu za neprípustnú a zastavil ju uznesením č. k. 5Er/391/2007-22 z 10. 12. 2013 podľa § 57 ods. 1 písm. g) Exekučného poriadku po zistení, že povinný zanikol výmazom z Obchodného registra. Zánik povinného považoval za neodstrániteľný nedostatok podmienky konania, na ktorý musí súd podľa § 103 O. s. p. prihliadnuť a podľa § 104 ods. 1 O. s. p. konanie zastaviť. Súčasne v tomto rozhodnutí rozhodol aj o tom, že súdnej exekútorke JUDr. Margite Rojčekovej náhradu trov exekúcie nepriznáva. Súdna exekútorka JUDr. Margita Rojčeková sa odvolala už proti tomuto uzneseniu vydanému vyšším súdnym úradníkom Okresného súdu Veľký Krtíš. Podľa § 374 ods. 4 O. s. p. sa v uznesení okresného súdu vydané vyšším súdnym úradníkom vo výroku o trovách exekúcie zo zákona zrušilo a vo veci opätovne o trovách exekúcie rozhodol sudca napadnutým uznesením. Podľa § 200 ods. 5 Exekučného poriadku, ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. O zastavení exekúcie rozhodol okresný súd podľa dôvodov rozhodnutia č. k. 5Er/391/2007-22 z 10. 12. 2013 podľa § 57 ods. 1 písm. g) Exekučného poriadku potom, ako vyhlásil exekúciu za neprípustnú. Dňa 01. 11. 2013 nadobudol účinnosť zákon č. 299/2013 Z. z., ktorým sa menil a dopĺňal Exekučný poriadok. Táto zmena sa dotkla aj ustanovenia § 58 ods. 6 Exekučného poriadku upravujúceho do 31. 10. 2013 prípustnosť odvolania proti výroku o náhrade trov konania v rozhodnutiach podľa § 57 Exekučného poriadku. Od 01. 11. 2013 Exekučný poriadok prípustnosť odvolania proti rozhodnutiam o náhrade trov konania pri zastavení exekúcie podľa § 57 Exekučného poriadku výslovne neupravuje, preto platí podľa § 202 ods. 2 O. s. p., že ak o trovách exekúcie pri jej zastavení podľa § 57 Exekučného poriadku rozhodol sudca, odvolanie proti výroku o trovách exekúcie nie je prípustné. Súdna exekútorka napadla odvolaním také rozhodnutie súdu prvého stupňa, proti ktorému zákon odvolanie nepripúšťa. Z tohto dôvodu odvolací súd odvolanie súdnej exekútorky podľa § 218 ods. 1 písm. c) O. s. p. bez preskúmania vecnej správnosti napadnutého uznesenia odmietol. Rozhodnutie senátu krajského súdu bolo prijaté pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

